Pavao Pavličić

Koraljna vrata

Koraljna vrata” su kriminalistički roman u kojem se radnja odvija 1989. godine u Lastovu. **Tema** romana je razmišljanje o vrijednosti književnih djela, o granici savršenstva, o granici zdravlja i bolesti, dobra i zla gdje je cijelo vrijeme prisutna želja za otkrivanjem i pronalaženjem, briga za bolesne, ljubav, strah..

 Glavne **pripovjedačke tehnike** su: monolozi, dijalozi, unutarnji monolog.

Među glavnim likovima su Krsto Brodnjak, Zora, don Špiro, stara Tere, travarka Filica, don Kuzma, Pelegrin, dječak Irfan, knjižničar Onte. Dr. Krsto Brodnjak je filolog s jednim staklenim okom, proučavatelj starije hrvatske književnosti i istraživač Gundulićeva Osmana.

Sadržaj:

Krsto Brodnjak, filolog iz Zagreba, dolazi na Lastovo na poziv svećenika koji je pronašao "bavul" (škrinju)sa starim spisima. Brodnjak svoj dolazak na Lastovo doživljava i kao bijeg od stvarnosti, sumorne svakodnevnice - bolesne supruge, braka koji to više nije... Na putu ka hotelu susreće dječaka Irfana koji je pobjegao od kuće iz Banja Luke. Taj će susret obilježiti čitavo njegovo putovanje na Lastovo. Odvodi ga sa sobom u hotel. Dječak je ostavio majku koja živi s policajcem, nakon tragične smrti Irfanova oca.

"Bavul" je donio zaboravljene, u našoj književnosti izgubljene spise u plavim fasciklima uvezanim vrpcom: Kačića, Katančića, Palmotića, Đurđevića i Gundulića. Na dnu bavula s mirisom lipe ležao je orginal rukopis "Osmana". Rukopis je bio cjelovit, nisu nedostajala pjevanja kako se to u književnosti mislilo, koja je kasnije dopisao Mažuranić (14.i15.) Kad je kasnije pročitao 14.i 15. Pjevanje, vidio je da Osman odustaje od ratovanja i odlučuje se za širenje mira i suživot kršćanstva i islama.

U susjednoj se sobi počela gušiti Tera, župnikova domaćica. Krsto je na brzinu spasi i primjeti da je po njoj sve puno žutog lipovog praha kojim su bili prekriveni spisi u bavulu. Irfan dovede doktoricu Zoru. Teri su takvi napadaji bili česti, imala je tumor na mozgu velik kao jaje. No, nakon ovog napadaja Tere je ozdravila, naglo i potpuno, na rengenskoj snimci tumora više nije bilo.

Prah raspadnutih stranica Osmana koji je ostajao na rukama, bio je ljekovit. A nakon što se slučajno našao u Tere, ozdravio je i don Špiro kojem je nakon perforacije čira na želucu Krsto pružio raspelo koje je premazao „čudesnim“ žutim prahom. Helikopterom je hitno odvezen u Split, a u bolnici se pokazalo da je potpuno zdrav. Čir je misteriozno nestao. Zdravlje se širi poput virusa i uskoro je čitavo Lastovo zahvatila epidemija zdravlja. Krsto i Zora nisu iz početka vjerovali "čudu". Krsto je pokušao kod stare Filice "likarke", koja je u svojoj konobi čuvala taj bavul, iznaći odgovor, no to je bilo uzaludno. Filica nije o ljekovitom Osmanu znala ništa. Ona je samo na bavulu sušila ljekovite trave.

Jedina bolesna osoba u selu bio je Pelegrin, pomorac, s virusom AIDS-a. Mještani su organizirali hajku na Pelegrina, no on im je uspio pobjeći. Oni nisu željeli više ni jednu bolesnu osobu u blizini. No, bolesna su bila djeca, njih virus zdravlja nije napadao. Pred brod kojim se iz Splita trebao vratiti don Špiro išli su Krsto i Irfan. Prišao im je i Onte (zovu ga Onte jer dolazi iz mjesta gdje se A čita kao O – on je zapravo Ante), bibliotekar u Zagrebu koji je nedavno došao kući na Lastovo potpuno psihički rastrojen. Onte otkriva da mu je poznat Krstin dolazak na Lastovo i da nije prvi, točnije već su mnogi dolazili zbog stare književnosti. "To su sve bila važna otkrića i sve ih je pojeo mrak." Bio je to prvi nagovještaj negativnog.

Krsto i Zora postali su ljubavnici, dva urbana bića izgubljena u maloj otočkoj sredini. Zora nije vjerovala u čuda, bila je praktične naravi. Nije mogla objasniti promjene, ali u ljekovitog Osmana nije vjerovala, posebno nakon analize praha koja nije pokazala ništa. Potom se Irfan razbolio i Krsto i Zora su ga bezuspješno pokušavali izliječiti.

Onte je ponovo isplivao u stvarnost, pojavljuje se kao nečista savijest u romanu. Zna da je Krsto pronašao Osmana , ali tvrdi da ga cjelovitog nitko nikad neće pronaći. Da je čitav, ep bi bio savršen, a na ovom svijetu ne smije nita biti savršeno, pogotovo ne ljudsko djelo. Približio bi se Bogu, ne bi mu bilo mjesta na ovom svijetu, a onda, možda ne bi više bilo ni svijeta. Don Kuzma je bio stari svećenik, jedan iz bratovštine koji je znao sve o bavulu. On je rekao Onti da je sva istina oko njega, samo treba znati gledati. A onda je Onte otišao u Zagreb. Krsto nije znao hoće li on širiti virus AIDS-a ili zdravlja.

"Bez tradicije nema ničega, ne zato što se mora poštovati ono što je bilo, nego zato što iz nje proizlazi ono što je sad." Hrvatska književnost je prihvatila Osmana s "rupom". Zar ne bi i ona bila posve drugačija da je Osman cjelovit? Ne bi li Hrvati bili drugačiji da se zasnivaju na cjelovitom Osmanu? I što ako se to sad objavi? Hoće li on utjecati time na promjene? Hoće li se pojaviti agresija? Ima li on ili itko drugi pravo na to? Takve dvojbe muče pisca, a može se sve to shvatiti i šire: koliko je dobro uistinu dobro?

Ljudi su bili sve zdraviji i to se čudo pojavljivalo sve više. Koliko je to dobro i može li to postati i loše, biti toliko zdrav i tražiti da su svi oko tebe zdravi.

Policajac je pozvao Krstu na drugi informativni razgovor. Irfanova majka je svog milicajca ubila sjekirom na spavanju. Maloga još nije trebalo vraćati u Banja Luku. Na razgovor ga je ustvari zvao don Kuzma koji je otputovao u posjet sestri. Kuzma ga je upozorio da postoji razlog zašto ti spisi nisu i prije objavljeni - odgovor leži u crkvi. Treba znati samo dobro gledati.

Lastovčani su se pomamili ne samo za zdravljem, nego i za čistoćom. Sve su dezinficirali i odlučili su protjerati s otoka sve bolesne, uključujući i Pelegrina. Krsto odlazi u crkvu i pronalazi odgovor. Na slici spaljivanja svetog Lovre, u plamenu iza njega na slici su bila koraljna vrata i kroz njih su provirivale nečiste sile.

Virus AIDS-a, a možda preko Osmana i virus zdravlja djeluje preko krvi. On kroz vrata krvi ulazi u tijelo, kroz koraljna vrata, a iza tih vrata cere se demoni koji uzvisuju zdravlje i progone invalide na osamljena mjesta. Na slici se jasno vidjelo da podno svetog Lovre gore papiri sa stihovima:

*"Proz nesreće sreća iznosi,
iz krvi se kruna crpe,
a oni kijeh se boje mnozi
strah od mnozijeh i oni trpe."*

Krsto razmišlja završi li svatko tko pronađe Osmana kao sveti Lovro i čeka li ta sudbina i njega? Umro je don Kuzma tog poslijepodneva na Lastovu. Krsto je u općinsku gustirnu ulio epruvetu s Pelegrinovom krvlju. Kad ga već protjeruju s otoka, nek se i zaraze, bar malo jer su previše zdravi ( zna da je to voda kojom se samo navodnjavaju polja i da je količina krvi minorna).

Irfanovo zdravlje je bilo sve teže i Zora je odlučila pomoći mu prahom. Krsto nije htio jer je to virus, od toga ljudi pretjeraju. Filica je te noći travama spasila Irfanov život. Krsto ju je zamolio ne bi li uzela natrag svoj bavul. Filica je to držala najnormalnijim i odmah rekla da će u konobi na njemu rasprostrijeti trave.

Pokladni je utorak. Lastovčani u povorci idu, a na čelu je pust. Krsto je osjetio potrebu za bijegom s Lastova. Zdravlje je bilo opasno, a možda se već proširilo i na kopno. A ako savršenstvo zahvati zemlju, što će biti?! S druge strane, zar ljudi ne tragaju izbezumljeno za bilo kakvim savršenstvom, zar ne teže biti zdraviji, jači, moćniji.... onda je zemlja odavno zaražena. Pust je spaljen. Slika je asocijacija na sliku svetog Lovre i Krsto baca u plamen orginal cjelovitog Osmana.

Oprostio se sa Zorom, ženom koju voli i koju će uvijek voljeti. Prah, pepeo Osmana, sakupio je u džep (bio je poput pijeska) i prosuo ga u more, u vjetar s hidroglisera. A dolje na dnu nalaze se polja koralja, purpurna i tiha. "Neka pepeo potone do njih, i neka prođe, neka zauvijek prođe kroz koraljna vrata."

Krsto Brodnjak vraća se u Zagreb bez pronađenih pjevanja Osmana, u epu ostaju dvije rupe i dalje, kao što se i on vraća s dvije praznine u srcu: jedna je Irfan i na čas doživljen osjećaj očinstva, a druga je Zora, pronađena i zabranjena ljubav.

INTERPRETACIJA

Fabularni tijek organiziran je tako da u njemu ima nekoliko točaka obrata. Naime, da bi stvorio i održao napetost, Pavličić se poslužio kompozicijom kojoj je u osnovi načelo **gradacije**: događaji su sve nevjerojatniji i neobičniji ( pronalazak dječaka, otkriće starih rukopisa, spoznaja da je Osman cjelovit – u izgubljenim pjevanjima Osman razmišlja o kršćanstvu i o tome da krvoproliće ne vodi dobru te bi možda trebao prestati slijediti put svojih prethodnika; spoznaja da je rukopis ljekovit, širenje virusa zdravlja, strah za „savršeni „ svijet...)

**Opisa** ima malo i oni su škrti i ekonomični.

**Likovi** su jednodimenzionalni, ocrtani samo s nekoliko poteza.

Roman je mješavina **realnih i fantastičnih elemenata**.

**Temeljni problem** u djelu je problem **savršenstva** koje utječe na prirodnu ravnotežu svijeta.

Pitanje **dobra i zla** – moraju postojati u svijetu kao prirodna ravnoteža.

Pavličić u ovom romanu opisuje **Osmana kao temelj hrvatske književnosti**, pomaže nam shvatiti zašto Gundulić nikada nije dao javnosti čitavog Osmana. Jer, da je Osman bio čitav, on bi bio savršen. I tada više ništa ne bi težilo nadmašiti to savršenstvo, jer je to nemoguće. Ali, oduzevši mu ta dva ključna pjevanja, on stvara maglovitost, tajanstvenost oko Osmana i stvara svojevrsnu "rupu". Također, Krsto nam tumači da je preostala sva hrvatska književnost samo pokušaj da se popuni ta "rupa". Svaki književnik svojim djelom pokušava na neki način "začepiti" tu rupu. Isto tako, pod utjecajem "ludog" Ontea, slušajući njegova razmišljanja o tome kako sve ono što se događa oko njih i u svijetu nije ništa drugo nego ponavljanje onoga što je u Osmanu već opisano. Tu nam daje primjer iz svakodnevnog života, rudare na Kosovu. Kaže kako su oni pod zemljom i da traže nešto te da je u novinama to prikazano kao zavjera i kao da svo zlo dolazi od tamo, tj. iz podzemlja. Tu situaciju Onte opisuje Krsti kao "sastanak paklenih sila u trinaestom pjevanju". Tako se može reći da se Osman može poistovjetiti s gotovo svim događajima, bez obzira na vrijeme događanja. Po njegovom shvaćanju, hrvatska je književnost nastala na Osmanu.

Kroz pitanje o savršenosti Osmana kao književnog djela i njegovog negativnog utjecaja na razvoj književnosti, Pavličić izražava svoje mišljenje kako je općenito loše za društvo da postoji savršenstvo, jer to savršenstvo ograničava slobodu. Ono postaje diktatura i jedini kriterij i mjerilo vrijednosti.

Kroz priču o ljekovitom Osmanu, Pavličić nas uvodi u razmišljanja o granici između bolesti i zdravlja, a iz toga se postavlja pitanje granica između dobra i zla. Osmanov prah je poremetio prirodni red stvari. Širio se kao virus jer su od njega ozdravljivali, ne samo oni koji su došli s njim u doticaj, već i oni koji su bili u njegovoj blizini:

„Eto, vidite - živnuo je don Špiro. - A znate li vi što to znači, da sad odjednom više nema bolesti? Pa, kad se ukine bolest, onda se ukida i zdravlje, i razlika među njima. Ne zna se više što je... - Zastao je kao da se boji dalje govoriti, kao da se plaši vlastitih riječi, a usput je okrznuo pogledom Teru. Neuka žena odmah je sve shvatila, pa je nestala u kuhinji. A Krsto Brodnjak je ubacio: - Kao da se više ne zna što je dobro, a što zlo.“

Ostvarivanjem savršenstva čovjek više nema čemu težiti, pojavljuje se mogućnost manipulacije, pojedinac dobiva ulogu Boga, odlučuje tko će živjeti, a tko ne.

**Simbolika koraljnih vrata :** metafora lomače na kojoj je spaljen sv.Lovro ( na slici je vidljivo da je lomača potpaljena rukopisom Osmana ; svi su prijašnji prijepisi uništeni jer su savršeni, a savršenstvu nema mjesta na ovome svijetu ).

**Simbolika imena:**

* **Krsto** ( metafora kršćanstva kao opozicija islamu u Osmanu; simbolika njegovih godina – 33 )
* **Brodnjak** ( brod kao metafora za pjesništvo koje će u ovom djelu početi mijenjati čovjekovu zbilju)
* **Irfan Osmanbegović** ( asocijacija na Osmana – koji je na prijestolje došao kao četrnaestogodišnji dječak; u Irfanovoj se obitelji dogodilo krvoproliće – poput onog koje se sprema Osmanu u Carigradu)
* Liječnica **Zora** ( postaje osvit novog jutra za Brodnjaka u osobno-emotivnom smislu); veza sa simbolikom koraljnih vrata i zore u „Osmanu“ ( „Eto zora ključmi od zlata / vedri otvorit istok ide / proz koraljna neka vrata / nadvor žarko sunce izide.“

**Simbolika Osmana –** simbolizira savršenost umjetničkog djela

**Simbolika vremena u kojem je radnja smještena –** 1989.slavila se 400.obljetnica Gundulićeva rođenja , a u isto vrijeme najavljuju se političke promjene u Jugoslaviji. Simbolika **poklada** samo pojačava kaos.

**Stilski postupci:**

* Intertekstualnost ( Osman)
* Realizirana metafora – metafora postaje dijelom priče; ulogu metafore dobiva Osman koji pokazuje što će se događati u zbilji. Ključna realizirana metafora su „koraljna vrata“ koja su povezana s plamenom na slici Spaljivanje sv. Lovre – simbol ljudske krvi – crvenih vrata ljudskoga tijela i poslije oni postaju stvarna polja na dnu mora prema kojima tone pepeo spaljenog Osmana
* Elementi kriminalističkog žanra kombinirani s elementima fantastike